作者:劉辰翁
標題:摸魚兒
內容:是疑他、春來倏忽，是疑歲別人去。古今守歲言無說，長是酒闌情緒。堪恨處。曾親見都人，戶戶銀花樹。星河未曙。聽朝馬籠街，火城簇仗，御筆已題露。人間事，空憶桃符舊句。三茅鍾自朝暮。嚴城夜禁故如鬼，況敢憑陵大呼。鼕鼕鼓。但畫角聲殘，已是新人故。休思前度。嘆五十加三，明朝領取，閒看五星聚。